   ڪراچي (ويب ڊيسڪ) ناليواري اداڪارا مهوش حيات چيو آهي ته جڏهن هڪ ڪرڪيٽر ملڪ جو وزيراعظم بڻجي سگهي ٿو ته اداڪار ڇو نه؟ اها ڳالهه ڪندي اداڪارا پاڪستان جي وزيراعظم بڻجڻ جي خواهش ظاهر ڪئي. پاڪستان ۾ پهرئين جوڙ جي اداڪارا مهوش حيات خانگي ٽي وي چينل جي پروگرام ۾ پاڪستان جي سياست ۽ پنهنجي سياست ۾ اچڻ بابت ڳالهه ٻولهه ڪئي. هن چيو ته منهنجي سياست ۾ دلچسپي وڌي وئي آهي، منهنجو ارادو ملڪ ۾ بهتري آڻڻ جو آهي، اها بهتري پارلياماني طريقي سان ايندي يا پنهنجي پارٽي ٺاهڻ سان اهو ته وقت ئي ٻڌائي سگهي ٿو. سندس چوڻ هو ته مان پي ٽي آءِ جي سياست مان متاثر آهيان، انڪري ته انهن نه رڳو تبديلي آندي آهي پر ان سان گڏوگڏ نئين سوچ سان آيا آهن. مهوش حيات چيو ته عمران خان پهريان هڪ ڪرڪيٽر هو، جيڪڏهن ڪرڪيٽر وزيراعظم بڻجي سگهي ٿو ته پوءِ اداڪار ڇو نه؟ جنهن تي ميزبان کانئس پڇيو ته ڇا پوءِ توهان عمران خان کي چئلينج ڪري رهيا آهيو؟ اداڪارا کلندي جواب ڏنو ته اهو هڪ چيلينج ناهي پر سندس جاءِ ڪنهن کي ته وٺڻي آهي ۽ اڳتي هلي مان به وزيراعظم جي هڪ اميدوار بڻجي سگهان ٿي.